岳珂
予自武昌携二猿归夜闻清啸偶成
乐天听琵五，尝赋猿哀鸣。
物产无古今，均此浔阳城。
我居庐山趾，日夕游郊坰。
步足历幽谷，登山穷绝陉。
经行遍岩岫，未始闻此声。
相望三百年，山水同虞衡。
讵可风气殊，乃亦殊所生。
矫矫长臂公，相从东归舲。
皎皎白玉面，玄衣吟啸清。
线垂黄金衣，诡侍夸异形。
不系李约铁，悲风动南{左氵右灵}。
不把碧玉环，峡山栖杳冥。
楚宾攀树枝，肠断不堪听。
变化倏异涂，更作巴西称。
突兀见眼前，儿童不知名。
西轩骤雨过，东牖初月明。
循阶闻夜蛩，有酒仍独倾。
忽闻湘水吟，顿觉凄然惊。
吾方笑乐天，为此外物撄。
反观还自笑，翁倦非忘情。